༄༅། ། ཁམས་གསུམ་ཆོས་ཀྱི་རྒྱལ་པོ་ཐུབ་དབང་རཏྣ་ཤྲཱིའི་ཐུན་མོང་མ་ཡིན་པ་ནང་གི་ཟབ་ཆོས་ནོར་བུའི་ཕྲེང་བ་བཞུགས་སོ། །། ། སྐྱོབ་པ་ཉིད་ཀྱི་དུས་རྒྱུན་གྱི་ཉམས་ལེན་དཔལ་ཆེན་གྱི་ཞུས་ལན། ། ༦༨༥༽ གཉིས་འཛིན་རྟོག་པས་མ་གོས་ཤིང་། ། རྩོད་གཞིར་མི་གནས་སྐུ་གསུང་ཐུགས། ། འཁོར་འདས་ཀུན་ལ་མཉམ་པར་འཇུག། འགྲོ་མགོན་ཐུབ་པ་རྗེ་ལ་འདུད། ། རྗེ་རིན་པོ་ཆེ་ཉིད་ཀྱིས་མཛད་པའི་དུས་རྒྱུན་དུ་ཉམས་སུ་ལེན་པའི་རིམ་པ་ཞིག་ཐུགས་ལ་འདོགས་པར་ཞུ་བྱས་པས། འདི་ལ་ཆོས་ཟབ་པ་ཞིག་ཡོད་དེ་ཁྱོད་ལ་བྱ་གསུང་། བྱང་ཆུབ་སེམས་ཀྱི་དུས་གནད། གཡོན་པ་ཀུན་སྤྱོད། ལྟུང་བ་ཞག་ཏུ་མི་འཇོག་པ་དང་གསུམ་གནང་། ཡང་ཞུས་པ། རླུང་བགྱི་བས་ལས་ཀུན་སྒྲུབ་པར་འདུག་པས་ཡོན་ཏན་སྒྲུབ་པའི་རླུང་གི་ངོས་བཟུང་ཞིག་ཐུགས་ལ་འདོགས་པར་ཞུ་བགྱིས་པས། ངས་ཁར་འདོན་ཨེ་ཕོད་གསུང་ནས། འོ་ན་ཁྱེད་ལ་བྱ། སྤྱིར་རླུང་མང་ཡང་གསུམ་དུ་འདུས་པ་ཡིན། གསུམ་པོ་དེ་གང་ཡིན་སྙམ་ན་ཡི་གེ་གསུམ་དུ་གནས་པ་ཡིན། ཨོཾ་བགྱི་བ་དེས་ནང་དུ་འཇུག་པ་ཡིན། དེས་དགེ་མི་དགེ་གང་ཡང་མི་བསྐྱེད། ཨཱཿཞེས་བགྱི་བ་དེས་ནང་དུ་གནས་པ་ཡིན། དེས་ཡོན་ཏན་གྱི་ཚོགས་དཔག་ཏུ་མེད་པ་བསྐྱེད་པ་ཡིན། ཧཱུྂ་བགྱི་བ་དེས་ཕྱིར་དབྱུང་བའི་རླུང་ཡིན་ཏེ། མི་དགེ་བའི་ཚོགས་ཐམས་ཅད་དེས་བསྐྱེད་པ་ཡིན་ཏེ། དེ་ཡོན་ཏན་དུ་འབྱུང་བའི་ཡི་གེ་ཨཱཿབྱ་བ་འདིས་སྒྲུབ་པ་ཡིན་ཏེ། འོ་ན་ཇི་ལྟར་སྒྲུབ་སྙམ་ན། གནས་འདིར་ཨཱཿརང་ཆས་སུ་ཡོད་པ་ཡིན་ཏེ་འཁྲུལ་འཁོར་དཀྱིལ་མོ་ཀྲུང་ལེགས་པར་བཅས་ལ། སྐེད་པ་སྲང་། ལག་པས་པུས་མགོ་མནན་ལ། དེ་ནས་ནང་གི་དམིགས་པ་ནི། གསང་གནས་སུ་དངུལ་ཆུ་ལྟ་བུའི་ཨཱཿཞིག་བསྒོམ། དེ་ལ་དམིགས་པ་གཏད་པས་རླུང་མ་མནན་ཡང་ནང་དུ་གནས་པ་ཡིན། འོ་ན་དེ་ལྟར་གནས་པ་ལ་ཡོན་ཏན་ཅི་ཡོད་སྙམ་ན། ཡོན་ཏན་བསམ་གྱིས་མི་ཁྱབ་ཏེ། ངའི་བཅུ་ཆོས་སུམ་ཆོས་ཀྱང་རྩ་བ་འདིར་ཐུག་པ་ཡིན། རླུང་སེམས་ནང་དུ་གནས་པ་ན་དངོས་གྲུབ་ཐམས་ཅད་འབྱུང་བ་ནང་དུ་གནས་པ་ཡིན། འདི་སྒྲུབ་པ་གལ་ཆེ་སྟེ། རང་ལ་མཐུན་རྐྱེན་མེད་པ་ལ། སྐྲ་སྐྲུས་ཀྱང་བྱེད་པ་ལ་འདི་ལ་གནད་དུ་སོང་ན་གང་འདོད་པ་ནས་ཡོང་བ་ཡིན་པས་ཆོས་འདི་ལ་དོག་པ་ཡིན་ཏེ། ཁྱོད་ལ་བྱས་པ་ཡིན། ཡི་གེའི་ནང་ན། གང་འདི་སྒྲུབ་པ་ལ་རླུང་གཏན་ཕྱིར་མི་རྒྱུ་བ་ཡིན་པས་ཡོན་ཏན་དེ་རྣམས་ནང་དུ་གནས་པ་ལ་ཡོང་བ་ཡིན། ང་ལ་རྫས་ཀྱི་སྒྲུབ་པའི་ཐབས་ཤིག་ཡོད་གསུང་། ང་ལ་དེ་ཡང་གསུང་བར་ཞུ་བགྱིས་པས། འདི་ཡང་བྱ་གསུང་། མི་གྲིར་ཤི་བའི་རོ་དྲོད་མ་ཡལ་བའི་ཁར་གུ་གུལ་རྡོག་པོ་མཐེ་བོང་ཙམ་ཞིག་རོ་དེའི་ཁར་བཅུག་ལ་དྲོད་དེ་བསྡུས་པ་དང་ཕྱིར་ཕྱུང་། གུ་གུལ་དེ་ཚགས་བྱས་ལ་དེ་མེར་བསྲེགས་པའི་དུ་བས་ཐབས་འདིར་བྱས་པས་རླུང་གཏན་ཕྱིར་མི་རྒྱུ་བ་ཡིན། ལར་ཡི་གེ་གསུམ་གྱི་སྒྲུབ་པ་འདི་ཤིན་ཏུ་ཟབ་པ་ཡིན་པས་ཁྱོད་འདི་ཁོ་ན་ཉམས་སུ་ལོངས། ཡི་གེ་གསུམ་གྱི་མན་ངག་རྫོགས་སོ། ༧། འཆི་ལྟས་རྣམས་ཀྱི་ཟབ་ཤོས་གང་ཡིན་ཞུ་བགྱིས་པས། འདི་ལ་དཔལ་ལྡན་ཕག་མོ་གྲུ་པའི་ཞལ་ནས། སྤྲེའུ་དཀར་པོ་སྣ་དམར་བཞོན་ནས་ཤར་དུ་འགྲོ་བ་རྨིས་ན་ཞག་གསུམ་ནས་འཆི་བ་ཡིན་གསུང་། རྩ་རླུང་གི་གནད་ཡིན་ནམ། སྤྲེལ་དཀར་སྣ་དམར་རྨིས་པའི་རྒྱུ་མཚན་གང་ལགས་ཞུས་པས། རང་གི་ལུས་འགྲུབ་པར་བྱེད་པ་ལ་རྟེན་འབྲེལ་གསུམ་འཛོམ་དགོས་པ་ཡིན་ཏེ། དེ་ལ་ཕ་ལས་ཐོབ་པའི་ཐིག་ལེ་དཀར་པོ་དང་། མ་ལས་ཐོབ་པའི་ཐིག་ལེ་དམར་པོ་དང་། ཀུན་གཞིའི་རྣམ་པར་ཤེས་པ་དེ་གསུམ་ལས་གྲུབ་པ་ཡིན། འདི་གསུམ་ལ་གནས་མ་འཕྱུག་གི་བར་དུ་རང་ལུས་དེ་མི་འཇིག་པ་ཡིན་པས། སྔོན་གྱི་གོང་མ་རྣམས་ཀྱིས་འདི་གསུམ་གྱི་གནས་མ་འཕྱུག་པ་ཤེས་པས་ཚེའི་དངོས་གྲུབ་ཐོབ་པའི་རྒྱུ་མཚན་ཡང་དེ་ཡིན། འོ་ན་འདི་གསུམ་ཇི་ལྟར་གནས་སྙམ་ན། ཕ་ལས་ཐོབ་པའི་ཐིག་ལེ་དཀར་པོ་དེ། སྨིན་མ་གཉིས་ཀྱི་བར་དེ་ན་གནས་པ་ཡིན། དེས་རུས་པའི་རིགས་སུ་གྱུར་པ་ཐམས་ཅད་དེས་བསྐྱེད་པ་ཡིན། མ་ལས་ཐོབ་པའི་ཐིག་ལེ་དམར་པོ་ཡར་བྱུང་བ་གཉིས་རྩ་དབུ་མའི་ནང་དུ་ལྟེ་བ་སྤྲུལ་པའི་འཁོར་ལོར་འཕྲད་པས་རྨི་ལམ་དུ་སྤྲེའུ་དཀར་སྣ་དམར་རྨི་བའི་རྒྱུ་མཚན་དེ་ཡིན། འཆི་བའི་དུས་སུ་ཕའི་ས་བོན་དེ་པདྨ་བྷ་ག་ལས་ཕྱིར་བྱུང་། མའི་ས་བོན་དེ་སྣ་བུག་གཉིས་ནས་ཕྱིར་བྱུང་ནས་ལུས་འདི་འཇིག་པ་ཡིན། ༧། འོ་ན་འཆི་བ་བསླུ་བའི་ཐབས་ཤིག་ཞུ་བགྱིས་པས། དེ་ལ་སྲིང་བའི་ཐབས་དེ་གང་ཡིན་སྙམ་ན། བྱང་ཆུབ་ཀྱི་སེམས་སྤྲིན་གསེབ་དུ་སྦ་བའི་མན་ངག་འདི་ཡིན་ཏེ། རྨི་ལམ་རྨི་བ་དེའི་འཁྲུལ་འཁོར་དེ་མ་ཞིག་པར་བླ་མ་དམ་པ་སྙིང་གི་དཀྱིལ་དུ་བསྒོམ། དེ་ཡང་ཤིན་ཏུ་གསལ་བར་ཁབ་མིག་ཏུ་སྐུད་པ་བརྒྱུ་བ་བཞིན་དུ་མ་ཡེངས་པར་བསྒོམ། དེ་ཙུག་བྱས་པས་དཔེ་ཅི་དང་འདྲ་སྙམ་ན། རྟ་རྒོད་རྟོད་ཕུར་ལ་བཏགས་པ་དང་འདྲ་སྟེ། ས་བོན་གཉིས་པོ་དེ་གནས་པའི་དུས་དེ་རང་དུ་གནས་པ་ཡིན་གསུང་། ༧འཕོ་བ་རྣམས་ཀྱི་ཟབ་ཤོས་ཤིག་གསུང་བར་ཞུ་བྱས་པས། འཕོ་བ་འདི་ལ་སྤྱིར་མང་ཡང་། འཕོ་བ་འཇའ་ཚོན་མ་འདི་ཟབ་པ་ཡིན་ཏེ། འདི་སྐབས་ལ་བབ་ན་དང་པོ་ཁོ་ནར་བྱང་ཆུབ་མཆོག་ཏུ་སེམས་བསྐྱེད། ལུས་ཡི་དམ་གྱི་ལྷར་བསྒོམ། གསང་གནས་རྡོ་རྗེའི་རྩ་བར་ཡི་དམ་གྱི་ལྷའི་ས་བོན་དམར་པོ་བསྐྱེད་ལ། ས་བོན་ལ་མེ་འབར་བས་ནང་གི་རྒྱུ་ལྟོ་དང་། ཉལ་ཉིལ་དང་། བཙག་བཙོག་ཐམས་ཅད་དེས་ཆོམ་བསྲེགས་ལ། དཔེར་ན་ལ་སྐོངས་བྱས་པ་ལ། སོ་ར་བཏང་པ་བཞིན་དུ་དེ་རྣམས་བསྲེགས་པ་དང་། བླ་མ་དམ་པ་སྤྱན་དྲངས་ལ་སྤྱི་བོ་ནས་ཁྲུ་གང་ཙམ་དུ་བཞུགས་པར་བསམས་ལ། རང་གི་ས་བོན་དེ་ཡང་གསལ་བཏབ་ནས། སྤྱི་གཙུག་ཚངས་པའི་བུ་ག་ཁ་ཏ་རེ་བྱེ་བར་བསམས་ལ། རང་གི་ས་བོན་དེ་རྒྱངས་ཏེ་བྱོན་པས་བླ་མ་དམ་པའི་ཐུགས་ཀྱི་དཀྱིལ་དུ་སངས་ཀྱིས་སོང་བར་བསམ། དེ་ལ་བློ་རྩེ་གཅིག་ཏུ་གཏད་ལ། དེ་ནས་ཕྱག་རྒྱ་ཆེན་པོའི་ངང་ལ་བཞག་པས་བླ་མ་དང་གཉིས་སུ་མེད་པར་རྫོགས་པའི་བྱང་ཆུབ་ཏུ་སངས་རྒྱ་བ་ཡིན་གསུང་། ཡང་ཞུས་པས། ཐ་མལ་པ་ལ་འཕོ་ན་ཐེབས་པར་བྱེད་པའི་གནད་གཅིག་ཞུ་བགྱིས་པས། སྤྱིར་བསོད་ནམས་ཀྱི་ཚོགས་གསོག་དགོས། མིག་གྱེན་ལ་ཟློག་པ་དང་། རྐང་པ་ཕྲ་ཤགས་ཤད་ཀྱི་བྱས་པར་སོང་ན་གནད་འདི་ཟབ་པ་ཡིན། འོ་ན་ཟབ་པའི་རྒྱུ་མཚན་ཅི་ཡིན་སྙམ་ན། རྩ་དབུ་མ་བྱེ་ནས་རླུང་སེམས་ནང་དུ་ལྡོག་པ་ཡིན་པས་འདི་གནད་མ་འཕྱུག་ན་ཅིས་ཀྱང་འཕོ་བ་ཐེབས་པ་ཡིན་གསུང་། ༧རྗེ་རིན་པོ་ཆེའི་སྤྱན་སྔར་གསང་སྔགས་རྡོ་རྗེ་ཐེག་པར་ཕྱག་རྒྱ་ལ་བརྟེན་པའི་དགོས་པ་གང་ཞུས་པས། ས་ནས་སར་རྩའི་མདུད་པ་གྲོལ་བ། གསང་དབང་གི་དགོས་པ། གཡས་གཡོན་གྱི་རྩ་གཉིས་དབུ་མར་དག་དགོས་ཏེ། དོན་དེ་ཡིན། ལས་རྒྱའམ། གྲོལ་ལམ་དུ་བྱང་ཆུབ་ཀྱི་སེམས་བཟློག་པ། སྐད་གཅིག་གི་བཅོམ་ལྡན་འདས་ཧེ་རུ་ཀ་ཡབ་ཡུམ་དུ་བསྐྱེད། རྡོ་རྗེའི་རྩ་བར་ཧཱུྂ་ལ་སོགས་པའི་ས་བོན་བསྒོམ། རྩ་དབུ་མའི་ནང་ལ་ཡར་ཐལ་སོང་བར་བསམས་ལ། རླུང་སྣ་བུག་གཉིས་སུ་སངས་འབུད་པ་བཞི་ལྔ་བྱ། དེའི་དུས་ཁོ་ནར་འཁྲུལ་འཁོར་འདི་བྱས་ཏེ། ལག་པ་གཉིས་ཀྱི་མཐེབ་སྲིན་གཉིས་བསྐུམ་པ་ལ་རྩ་འདི་ནོན་པར་བྱས་ལ་ཁུ་ཚུར་བཅངས་ལ་བརླ་འོག་གཉིས་ལ་གཟུགས་པར་བྱ། གསུས་པ་སྒལ་ཚིག་ལ་སྦྱར། ཡི་དམ་ལྷའི་སྤྱན་དཀྱིལ་མ་དམར་ཧ་རེ་ཕྱེ་བ་དེ་ལ་ཤེས་པ་གཏད་པས། དཔེ་ཅི་དང་འདྲ་ན་ཆང་ཟོམ་གྱི་ཐེམ་བུ་ཁ་བཅད་པ་དང་འདྲ། བླ་མ་དམ་པའི་གདམས་ངག་འདི་ཤིན་ཏུ་གནད་ཆེ་བ་ཡིན་གསུང་། ༧བདེ་བ་བོགས་འདོན་པའི་བོགས་འདོན་ཞིག་ཐུགས་ལ་འདོགས་པར་ཞུ་བྱས་པས། གསུམ་པོ་འདི་ཤིན་ཏུ་གལ་ཆེ་བ་ཡིན་ཏེ། ཡོན་ཏན་ཐམས་ཅད་འདིས་བསྐྱེད་པར་བྱེད་པ་ཡིན་ཏེ། འདི་རྒྱུད་རྡོ་རྗེ་མཁའ་འགྲོ་ནས་གསུངས་པ་ཡིན། སློབ་དཔོན་བིརྺ་པས་མཛད་པ་ཡིན། འདི་ལ་ལ་དོར། བྱིན་གྱིས་རླབས། བདེ་བ་སྒོམ་གསུམ་པོ་འདི་ཡིན་ཏེ། རྩ་དེ་ཉིད་ལ་དོར་བ་དང་། རླུང་དེ་ཉིད་ལ་དོར་བ་གཉིས་པོ་འདི་ཡང་གལ་ཆེ་སྟེ། དཔེ་ཇི་ལྟར་བསྒོམ་ན། གསུམ་པོ་འདི་ཡིན། འོག་སྒོ་སྙོམས་འཇུག་གི་བདེ་བ་འདི་ཡིན་ཏེ། ཡབ་ཡུམ་གཉིས་ཀྱི་པདྨ་བྷ་ག་དང་། རྡོ་རྗེ་གཉིས་ཀྱི་སྦྱོར་མཚམས་ལ་ཤེས་པ་གཏད་པས་འདིས་བདེ་བ་བསྐྱེད་པ་ཡིན། འོག་སྒོ་སྙོམས་འཇུག་གི་བདེ་བ་མ་ཡིན་པ་ཙཎྜ་ལིའི་བདེ་བ་ཡིན་ཏེ། ལྟེ་བ་སྤྲུལ་པའི་འཁོར་ལོར་མེ་ཡི་འཁོར་ལོ་ལག་པ་ཙམ་ཞིག་འཕྲེད་དུ་འཁོར་བར་བསྒོམས་པས་དེས་ཀྱང་བདེ་བ་སྐྱེ་བ་ཡིན། ལྟེ་བར་ཙཎྜ་ལིའི་བདེ་བ་ཡིན། འདིས་སྟེང་སྒོ་རྦ་རླབས་ཀྱི་བདེ་བ་ཡིན་ཏེ། འཁྲུལ་འཁོར་འདི་བྱས་ལ་ལྐོག་མ་སྒྲོག་རུས་ལ་བཀལ་བར་བྱ་སྟེ། འདིས་ཀྱང་བདེ་བ་སྐྱེད་པར་འདུག་སྟེ། བག་ཁམས་ལྡོག་དོགས་ཤིག་འདུག་པས་སྔ་མ་གཉིས་པོ་རང་གཙོ་ཆེར་བྱའོ། ། ཡང་གསུངས་པ། འདིས་ཀྱང་བདེ་བ་བསྐྱེད་པ་ཡིན་ཏེ། རང་ལྷར་བསྐྱེད་པའི་སྙིང་གར་ཐིག་ལེ་སྲན་མའི་གའུ་འདྲ་བ་ཞིག་བསམ། ལྟེ་བར་ཐིག་ལེ་དམར་པོ་སྲན་མའི་གའུ་ཙམ་ཞིག་བསམས་ལ། སྙིང་གར་ཐིག་ལེ་སྔོན་པོ་ཕྱིར་བྱོན་ནས་ལྟེ་བའི་ཐིག་ལེ་གཉིས་པོ་ཁ་སྦྱར་ནས་ཏུག་ཏུག་ཐུག་པར་བསམ། འདིས་བདེ་བ་སྐྱེད་པ་ཡིན་གསུང་། ཡང་ཞུས་པ། སྤྱིར་ཡང་དུས་གནད་འདི་ལ་ཐུགས་རྩིས་ཆེ་བར་འདུག་པས། དགོས་སུ་ཉ་དང་གནམ་སྟོང་ལ་ཐུགས་རྩིས་ཆེ་བའི་རྒྱུ་མཚན་ཇི་ལྟར་ལགས་ཞུས་པས། འདི་ལ་ཁྱེད་ཀྱི་ཕྲིག་ཨེན་ཙམ་ཚུད་པར་འདུགསྤྱིར་ཐེག་པ་ཆེན་པོ་གསང་སྔགས་བགྱི་བ་འདི་ལ་རང་གི་རྩ་རླུང་གི་རྟེན་འབྲེལ་མ་གཏོགས་པ་མེད་པ་ཡིན། ནང་གི་ཁམས་བྱང་ཆུབ་ཀྱི་སེམས་ཀྱི་ཐིག་ལེ་འཕེལ་བ་དང་འགྲིབ་པ་གཉིས་པོ་འདི་ལ་ཕྱི་རོལ་གྱི་ཟླ་བ་ཡར་ངོ་དང་མར་ངོ་འབྱུང་བ་ཡིན་ཏེ། ཚེས་གཅིག་ནས་སེམས་ཅན་གྱི་ཁམས་བྱང་ཆུབ་ཀྱི་སེམས་ཀྱི་ཐིག་ལེ་ཡར་འཕེལ་བ་ཡིན་པས་ཟླ་བ་དེ་ཡར་འཕེལ་བ་ཡིན། དེ་ཡང་ཉའི་ནུབ་མོ་སེམས་ཅན་གྱི་ལུས་བདེ་བས་གང་བ་ཡིན་པས། ཟླ་བས་ཀྱང་ནམ་མཁའ་གང་བ་ཡིན། ཉའི་ནུབ་མོ་གནད་ཆེ་བ་ཡིན་ཏེ། ང་ཡང་འདི་ལ་རྩིས་ཆེ་བ་ཡིན། འདིའི་ནུབ་མོ་གནད་དུ་སོང་ན་ཚེགས་མེད་པར་དོན་འགྲུབ་པ་ཡིན། དེ་ནས་ཡང་བཅུ་དྲུག་ནས་ཟླ་བ་ཕྱིར་འགྲིབ་པའི་རྒྱུ་མཚན་ཅི་ཡིན་སྙམ་ན། སེམས་ཅན་གྱི་ཁམས་བྱང་ཆུབ་ཀྱི་སེམས་ཀྱི་ཐིག་ལེ་ཕྱིར་འགྲིབ་པ་ཡིན་ཏེ། དེ་ཡང་གནམ་སྟོང་གི་ནུབ་མོ་ཟླ་བ་མི་གནས་པ་ཡིན། སེམས་ཅན་གྱི་ཁམས་བྱང་ཆུབ་ཀྱི་སེམས་ཀྱི་ཐིག་ལེ་ཡང་འགྲིབ། ས་བོན་དེ་ཉམས་ན་མི་མཐུན་པའི་ཕྱོགས་དཔག་ཏུ་མེད་པ་འབྱུང་སྟེ། དེའི་ཤུལ་དུ་ཆུ་སེར་ཞུགས་ནས་མཛེར་འགྲོ་བ་ཡིན་ཏེ། རྣལ་འབྱོར་པས་གནད་འདི་ཤེས་དགོས་གསུང་། རྫོགས་སོ། ། ། །